ক্ষমতায় যেতে বিএনপি বিদেশি প্রভুদের দাসত্ব করছে: কাদের
বিএনপি মনে করে যে, বিদেশি প্রভুদের দাসত্ব করলে ক্ষমতা রক্ষা করা যায়, ক্ষমতায় যাওয়া যায় বলে মন্তব্য করেছেন আওয়ামী লীগ সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।
শেরে বাংলা এ কে ফজলুল হকের মৃত্যুবার্ষিকী উপলক্ষে আজ শনিবার সকালে তার সমাধিতে শ্রদ্ধা নিবেদন শেষে তিনি এ কথা বলেন।
কাদের বলেন, 'সাধারণ মানুষকে এই দেশে স্বাধীনতার মন্ত্রে উজ্জীবিত করেছিলেন সর্বকালের সবার সেরা বাঙালি জাতির পিতা বঙ্গবন্ধু শেখ মুজিবুর রহমান। শেরে বাংলাকে গ্রাম বাংলার কৃষকরা কোনো দিনও ভুলতে পারবে না। তিনি চিরদিন তাদের মাঝে স্মরণীয় হয়ে থাকবেন। প্রজাস্বত্ব আইন এবং ঋণ সালিশি বোর্ড গঠন করে তিনি সুদখোর মহাজনদের নিপীড়ন-অত্যাচার থেকে বাংলার কৃষক কুলকে রক্ষা করেছেন, সে জন্য তিনি এখনো স্মরণীয় হয়ে আছেন।'
তিনি বলেন, 'আজকের দিনে আমাদের যে প্রত্যয়-অঙ্গীকার সেটা হচ্ছে, যে স্বপ্ন দেখেছিলেন বঙ্গবন্ধু, হোসেন শহীদ সোহরাওয়ার্দী, মাওলানা ভাসানী, শের-ই-বাংলা এ কে ফজলুল হক—অসাম্প্রদায়িক বাংলাদেশ গঠন করবেন। আজকে আমরা বঙ্গবন্ধু কন্যা শেখ হাসিনার নেতৃত্বে লড়ে যাচ্ছি, অসাম্প্রদায়িক, মানবিক বাংলাদেশ গড়ে তুলতে। সেটাই শের-ই-বাংলা এ কে ফজলুল হকের স্বপ্ন এবং সেটা আজ আমাদের অঙ্গীকার।'
আমরা পিন্ডির শোষণ থেকে মুক্ত হয়েছি দিল্লির দাসত্ব করার জন্য না এবং এই দাসত্বের জন্য আওয়ামী লীগ সরকারের ভূমিকা আছে—বিএনপি নেতা জয়নুল আবদিন ফারুকের এমন মন্তব্যের বিষয়ে জানতে চাইলে গণমাধ্যমকর্মীদের কাদের বলেন, 'দাসত্বের তকমাটা বিএনপির সঙ্গে লেগে আছে। তারাই দাসত্ব করে ক্ষমতা পাওয়ার জন্য। তারা জনগণের সমর্থনকে মূল বিষয় হিসেবে মনে করে না। তারা মনে করে যে, বিদেশি প্রভুদের দাসত্ব করলে ক্ষমতা রক্ষা করা যায়, ক্ষমতায় যাওয়া যায়।'
তিনি বলেন, 'এখনো তাদের দুরভিসন্ধি হচ্ছে, বিদেশি প্রভুদের দাসত্ব করে কীভাবে ক্ষমতায় যাওয়া যায়।'
বিএনপি থেকে যারা উপজেলা নির্বাচনে অংশগ্রহণ করেছেন, এ রকম ৭৫ জনকে বহিষ্কার করা হয়েছে। এই প্রক্রিয়াটিকে আওয়ামী লীগের সাধারণ সম্পাদক হিসেবে আপনি কীভাবে দেখছেন—জানতে চাইলে কাদের বলেন, 'বাংলাদেশের বিএনপিকে কোনো গণতান্ত্রিক দল আমি মনে করি না, কারণ তাদের ইতিহাসটাই হলো গণতন্ত্র হত্যার। তাদের ইতিহাসে গণতন্ত্র প্রতিষ্ঠার কোনো নজির নেই। তারা গণতন্ত্রকে হত্যা করেছে, প্রহসনে পরিণত করেছে এবং গণতান্ত্রিক বিধি-বিধান তারা দলের মধ্যেও কোনো দিন মানেনি।
'আজকে যে নেতারা বড় বড় কথা বলেন, তারা কবে দলীয় কাউন্সিল করেছেন? তাদের কোথায় দলীয় কাউন্সিল হয়েছে? একবার সাত-আট বছর আগে ল মেরিডিয়ানে তাদের কেন্দ্রীয় কমিটির মিটিং হলো,' যোগ করেন তিনি।
আওয়ামী লীগ সাধারণ সম্পাদক আরও বলেন, 'যাদের নিজেদের ঘরে গণতন্ত্র নেই, তারা দেশে গণতন্ত্র প্রতিষ্ঠা করবে এ আশা আমরা করি না।'

বিএনপি মনে করে যে, বিদেশি প্রভুদের দাসত্ব করলে ক্ষমতা রক্ষা করা যায়, ক্ষমতায় যাওয়া যায় বলে মন্তব্য করেছেন আওয়ামী লীগ সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।